**О Д Л У К А**

**O ЈАВНОМ ГРАДСКОМ И ПРИГРАДСКОМ ПРЕВОЗУ ПУТНИКА**

**НА ТЕРИТОРИЈИ ГРАДА** **НИША**

(„Сл. лист Града Ниша“, број 1/2016-пречишћен текст, 18/2017,26/2023 и 151/2024)

***-преглед чланова Одлуке који се мењају и допуњују-***

Члан 6. ﻿

Градска управа за комуналне делатности и инспекцијске послове, на предлог Дирекције, а уз сагласност Градоначелника Града Ниша, одређује сталне и сезонске линије јавног градског и приградског превоза путника на територији Града Ниша.

Ванредне линије отвара Градска управа за комуналне делатности и инспекцијске послове на основу указане потребе привременог карактера или на предлог Дирекције.

Члан 7. ﻿

Траса линије одређује се називима улица и путева којима се крећу аутобуси, од почетног до крајњег стајалишта.

Дирекција предлаже Градској управи за комуналне делатности и инспекцијске послове утврђивање путева и улица намењених јавном градском и приградском превозу путника на територији Града Ниша.

Дирекција предлаже Градској управи за комуналне делатности и инспекцијске послове увођење трака резервисаних за возила јавног превоза, давање приоритета на семафоризованим раскрсницама и сл.

Улице и путеви на којима се одвија превоз морају да испуњавају прописане услове у погледу ширине саобраћајних трака, носивости коловозне конструкције и врсте коловозног застора, минималних полупречника кривина, величине нагиба, осветљености у насељеном месту и др.

Градска управа за комуналне делатности и инспекцијске послове на предлог Дирекције одређује испуњеност услова улица и путева за градски и приградски превоз путника, по прибављеном мишљењу управљача јавног пута и органа надлежног за безбедност саобраћаја.

Члан 8. ﻿

Дирекција предлаже Градској управи за комуналне делатности и инспекцијске послове одређивање стајалишта у јавном градском и приградском превозу путника на територији Града Ниша.

Градска управа за комуналне делатности и инспекцијске послове одређује стајалишта која се користе на линијама у јавном градском и приградском превозу путника.

Аутобуска стајалишта морају бити изграђена у складу са условима утврђеним законом и другим прописима.

На почетним и завршним стајалиштима линија-терминусима уређује се безбедна окретница за аутобусе.

Члан 12. ﻿

Градска управа за комуналне делатности и инспекцијске послове врши регистрацију и оверу реда вожње.

У регистар реда вожње уноси се: редни број, назив превозника, број и назив линије, датум уписа реда вожње у регистар, број акта, рок важења реда вожње и напомена.

Овера реда вожње врши се стављањем штамбиља који садржи: број и/или назив линије, редни број под којим је уписан у регистар, број акта, датум овере и потпис овлашћеног лица..

Члан 13. ﻿

Израду реда вожње, у складу са превозним потребама, захтевима корисника и параметрима Градске управе за комуналне делатности и инспекцијске послове, врши Дирекција.

Превозник је дужан да захтев за регистрацију и оверу реда вожње, заједно са редом вожње из става 1 овог члана, у довољном броју примерака достави Градској управи за комуналне делатности и инспекцијске послове најкасније 10 дана пре почетка примене.

Члан 14.

Уколико дође до промене трасе линије (продужења или скраћења) из оправданих разлога, увођења привремених или трајних измена у режиму рада линија, или отварања нових линија директор Дирекције образује Комисију за утврђивање дужине линија.

Комисију чине најмање по један представник Дирекције и Градске управе за комуналне делатности и инспекцијске послове и један представник превозника.

Члан 15. ﻿

Градска управа за комуналне делатности и инспекцијске послове дужна је да ред вожње овери у року од пет дана од дана подношења или да оверу одбије.

Ако Градска управа за комуналне делатности и инспекцијске послове одбије оверу реда вожње, дужна је да у року одређеном у ставу 1. овог члана донесе решење и образложи разлоге одбијања.

Против решења из става 2 овог члана може се уложити приговор Градском већу, у року од осам дана од дана пријема решења о одбијању овере реда вожње.

Члан 17. ﻿

Превозник је дужан да обавља превоз по регистрованом и овереном реду вожње.

Одступања од регистрованог реда вожње на линији, у смислу скраћења, продужења, делимичне измене трасе и привремених измена у регистрованим временима полазака могу се вршити изузетно, из оправданих разлога и уз сагласност Дирекције.

Под оправданим разлозима сматрају се:

1) елементарне непогоде (пожар, поплава, земљотрес, поледица, снежни нанос, одрон и слично);

2) знатна оштећења улица, путева и путних објеката;

3) искључење возила због техничке неисправности која онемогућава безбедан превоз;

4) прерасподела капацитета по линијама јавног градског и приградског превоза путника због измене саобраћајне ситуације и мера које су предузели надлежни органи, док ти разлози постоје.

Превозник је дужан да о одступању и разлозима за одступање у најкраћем могућем року обавести Градску управу за комуналне делатности и инспекцијске послове, Дирекцију, надлежну инспекцију, комуналну милицију и кориснике превоза.

Дирекција је дужна да по сопственом сазнању или пријему обавештења из претходног става изда превознику сагласност за измену трасе, док трају оправдани разлози. Као планирана километража рачунаће се нова реална дужина линије, коју утврђује Комисија из члана 14. ове одлуке.

Члан 23. ﻿

Путник за време вожње мора имати валидирану возну карту или возну исправу на основу које стиче право на превоз и коју на захтев овлашћеног лица мора показати ради провере и контроле.

Начин коришћења система наплате возне карте, систем израде као и контроле коришћења возних карата, уређује се тарифним системом.

Члан 29.

Путницима је забрањено да:

1. улазе у аутобус у напитом стању,

2. уводе у аутобус животиње, осим паса водича уз помоћ којих се крећу особе са инвалидитетом, у смислу члана 4. и 8. Закона о кретању уз помоћ пса водича,

3. уносе у аутобус оружје, осим лицима која су посебним прописима овлашћена за ношење оружја, (припадницима полиције и Војске Србије),

4. уносе у аутобус ствари које могу повредити, оштетити, упрљати или узнемирити путнике или оштетити аутобус,

5. уносе у аутобус запаљиве и експлозивне, односно опасне материје,

6. узнемиравају виком, непристојним изразима и другим сличним поступцима,

7. ометају возно особље у аутобусу у вршењу послова,

8. бацају отпатке у аутобусу,

9. користе радиодифузне и друге уређаје, изузев службених радио-станица,

10. користе превоз са неисправном или неважећом возном исправом.

Члан 31а

Дирекција је дужна да најмање једном годишње спроведе поступак изјашњавања корисника о квалитету пружања комуналнe услугe из члана 1. ове одлуке, у трајању од најмање 15 дана.

Позив за изјашњавање из става 1. овог члана објављује се на званичној интернет страници Града и Дирекције, а доставља се средствима јавног информисања ради саопштења.

Дирекција је дужна да у року од 15 дана од дана завршетка изјашњавања из става 1. овог члана достави Градској управи за комуналне делатности и инспекцијске послове, извештај о резултатима изјашњавања корисника о квалитету пружања комуналних услуга.

Уколико су резултати изјашњавања корисника такви да већина корисника није задовољна пруженом комуналном услугом из члана 1. ове одлуке, Градска управа за комуналне делатности и инспекцијске послове сачињава информацију са предлогом мера за отклањање недостатака наведених у изјашњавању корисника и доставља је Градском већу Града Ниша.

Градско веће Града Ниша, након разматрања информације и предложених мера из става 4. овог члана, налаже Дирекцији да отклони недостатке који су наведени у изјашњавању корисника, у року који не може бити дужи од 90 дана.

Члан 32.

Средства за обављање јавног градског и приградског превоза путника обезбеђују се из следећих извора:

- прихода од продаје карата,

- из буџета Града и

- других извора прихода, у складу са законом.

Цена услуге превоза у јавном градском и приградском превозу путника утврђује се актом Градског већа Града Ниша, у складу са елементима утврђеним важећим прописима и елементима тарифног система.